קלאנקר

קלאנקר (באנגלית: Clanker) הוא כינוי גנאי לרובוטים, מערכות אוטונומיות ומערכות בינה מלאכותית, או לתומכיהם. המונח שומש לראשונה כחלק מזיכיון "מלחמת הכוכבים", והופיע לראשונה במשחק המחשב "Star Wars: Republic Commando"  משנת 2005.

המונח זכה לפופולריות רבה בשנת 2025, בעיקר באינטרנט.

 בהקשרי מדע בדיוני 
ממוזער|פסל של דרואיד לוחם (battle droid) מזיכיון "מלחמת הכוכבים".
המילה "קלאנקר" הופיעה לראשונה במאמר משנת 1958 מאת ויליאם טן כדי לתאר רובוטים מסרטי מדע בדיוני כגון "מטרופוליס". זיכיון "מלחמת הכוכבים" החל להשתמש במונח ככינוי גנאי נגד רובוטים - הנקראים בעולם הזיכיון "דרואידים" (droids) - במשחק המחשב "Star Wars: Republic Commando" משנת 2005.

מילת הגנאי שומשה בהרחבה בסדרת האנימציה "מלחמת הכוכבים: מלחמת המשובטים", העוקבת אחר סכסוך בין-גלקטי מתמשך בין חיילי המשובטים של הרפובליקה הגלקטית לבין דרואידים לוחמים המשרתים קונפדרציה בלדנית של מערכות עצמאיות.

באופן כללי, סדרת "מלחמת הכוכבים" מתארת דרואידים כישויות הסובלות מאפליה שיטתית. לדוגמה, בסרט "מלחמת הכוכבים" המקורי משנת 1977, C-3PO ו-R2-D2 נחטפים ונמכרים למשפחתו של לוק סקייווקר. בעת ביקור במסבאה, הברמן מסרב לתת לשניים שירות בטענה שהמקום לא משרת דרואידים.

 בהקשרי בינה מלאכותית 
בתחילת שנות ה-20 של המאה ה-21, התעוררו חששות וביקורות רבות כנגד מערכות אוטונומיות ומנגנוני בינה מלאכותית. כך למשל נמתחו ביקורות רבות כנגד רחפני משלוח, בטענה כי הם מעכבים ניידות וגורמים לבעיות בטיחות במרחב הציבורי. בנוסף, מומחי אבטחת סייבר התריעו מפני עליית תעבורת הבוטים ברשת, המהווים חלק נכבד מתעבורת האינטרנט. לדוגמה, דו"ח משנת 2025 העריך כי בערך אחד מכל חמישה חשבונות ברשתות החברתיות הוא בוט, או מופעל באופן אוטונומי. חששות אלו הביאו לעלייתן של תיאוריות קשר כגון תאוריית האינטרנט המת.

המונח "קלאנקר" נקרא גם כתגובת נגד לתמיכתם הנלהבת של יזמים כגון אילון מאסק, סם אלטמן וג'ף בזוס בתחומי הבינה המלאכותית, בדגש על רצונם לשלב מערכות אלו בכמה שיותר היבטים בחיים האישיים ובשוק התעסוקה. רצון זה בא לידי ביטוי, למשל, בפיתוח רובוטים דמוי אדם על מנת להחליף עובדים אנושיים, או בשילוב בינה מלאכותית יוצרת בתוכנות ובמערכות הפעלה. מהלכים אלו הגבירו את חוסר האמון הציבורי בתחום, ותרמו להתפשטות המונח.

ביוני 2025, הסנאטור האריזוני רובן גאייג'ו צייץ כי "הצעת החוק החדשה שלי מבטיחה שלא תדברו עם קלאנקר אם אינכם מעוניינים בכך". הצעת החוק המדוברת תחייב מוקדי שירות לקוחות לחשוף את מידת השימוש שלהם בנציגי שירות אוטומטיים או ממוחשבים לציבור, ולהציע ללקוח את האפשרות לעבור לנציג אנושי.

 פרשנות 
אף על פי שישנם כינויי גנאי רבים לרובוטים בעולמם של זיכיונות מדע בדיוני רבים, כגון "סקין ג'וב" (בלייד ראנר) או "טוסטר" (בטלסטאר גלקטיקה), המילה "קלאנקר" נקלטה בציבור בזכות האינטואיטיביות והגמישות שלה. המונח "קלאנקר" מזלזל במערכת עצמה, בעוד שהמונח "רפש של בינה מלאכותית" ("AI Slop"), שזכה לפופולריות בפרק זמן דומה, מזלזל בתוצריה.

הבלשן האמריקאי אדם אלקסיץ' , המתמחה בתרבות הרשת, תיאר את המונח "קלאנקר" כאבולוציה של כינויי גנאי גזעניים שמטרתם להאניש מערכות רובוטיות ואז לגדף אותן. אלקסיץ' ציין בנוסף כי מקור המונח "רובוט" הוא שם העצם הפרוטו-סלאבי *orbъ, שפירושו "עבד".

ממים המתייחסים או משתמשים במונח מתכתבים לעיתים קרובות עם אפליות היסטורית נגד קבוצות מודרות כמו אפרו-אמריקאים. אתר החדשות האמריקאי אקסיוס טען כי "קלאנקר" היא קללה או גידוף ולא מילת גנאי גזענית, משום שהיא אינה מנציחה אפליה אמיתית בחברה.

 ראו גם 
 השתלטות הבינה המלאכותית
 שיטיפיקציה
 אתיקה של בינה מלאכותית
 סינגולריות טכנולוגית
 טכנופוביה

 הערות שוליים 

קטגוריה:בינה מלאכותית
קטגוריה:סלנג בשפה האנגלית
קטגוריה:אינטרנט